*Likumprojekts*

**Klimata likums**

**I nodaļa**

**Vispārīgie noteikumi**

**1. pants. Likumā lietotie termini:**

1) **Eiropas Savienības Emisijas kvotu tirdzniecības sistēmas darbības** – operatora vai gaisa kuģa operatora veiktās šā likuma 1. un 2.pielikumā minētās darbības;

2) **emisijas** – siltumnīcefekta izraisošo gāzu izplūde atmosfērā no šā likuma 1.pielikumā minētajām darbībām vai ar šā likuma 2. pielikumā uzskaitītajām aviācijas darbībām saistīta gāzu izplūde no gaisakuģa;

3) **emisijas kvota** – pieļāvums emitēt noteiktā laika posmā vienu tonnu oglekļa dioksīda ekvivalenta, kas ir viena metriskā tonna oglekļa dioksīda vai jebkuras citas siltumnīcefekta gāzes daudzums ar ekvivalentu globālās sasilšanas potenciālu, ņemot vērā attiecīgās siltumnīcefekta gāzes globālās sasilšanas potenciālu. Emisijas kvotu izmanto vienīgi šā likuma nosacījumu izpildei, kā arī saskaņā ar šā likuma nosacījumiem var pārskaitīt citai fiziskajai vai juridiskajai personai;

4) **emisijas kvotu izsolīšana** – emisijas kvotu realizēšana pirmreizējā (primārajā) tirgū atbilstoši Eiropas Komisijas 2010. gada 12. novembra Regulai Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā;

5)**emisijas kvotu izsolīšanas instruments** – valsts budžeta programma, finanšu instruments, kura līdzekļi iegūti no emisijas kvotu izsolīšanas;

6) **gada emisijas sadales vienība** – Eiropas Savienības dalībvalstij noteikts ikgadējais maksimāli pieļaujamais siltumnīcefekta gāzu emisiju apjoms no šā likuma 3. pielikuma pirmajā daļā minētajiem citiem siltumnīcefekta gāzu emisiju avotiem, kas atbilst vienai tonnai oglekļa dioksīda ekvivalenta;

7) **gaisa kuģa operators** – fiziska vai juridiska persona, kas veic gaisa pārvadājumus un ekspluatē gaisa kuģi laikā, kad tas veic šā likuma 2.pielikumā noteikto aviācijas darbību, vai arī, ja šī persona nav zināma vai gaisa kuģa īpašnieks to nav norādījis, - gaisa kuģa īpašnieks;

8) **iekārta** – stacionāra tehnoloģiska vienība, kurā tiek veikta viena vai vairākas šā likuma 1. pielikumā minētās darbības un citas tehniski tieši saistītas darbības ar saistītā teritorijā veicamajām darbībām, un kuras var ietekmēt emisiju un piesārņojumu;

9) **Kioto vienības** – noteiktā daudzuma vienības, emisijas samazināšanas vienības, sertificētie emisiju samazinājumi, piesaistes vienības, ilglaicīgi sertificētie emisiju samazinājumi un pagaidu sertificētie emisiju samazinājumi;

10)**klimata pārmaiņas**– izmaiņas klimata stāvoklī, kas veidojas balstoties uz izmaiņām zemeslodes atmosfērā, ko izraisa tiešas vai netiešas antropogēnās ietekmes, un kas pārsniedz dabīgās klimata svārstības salīdzināmos laika periodos;

11) **klimata pārmaiņu finanšu instruments –**valsts budžeta programma, finanšu instruments, kura līdzekļi iegūti, pārdodot valstij piederošās noteiktā daudzuma vienības Apvienoto Nāciju Organizācijas Vispārējās konvencijas par klimata pārmaiņām Kioto protokola 17. pantā noteiktajā kārtībā, un izmantoti saskaņā ar šā likuma nosacījumiem;

12) **klimatneitralitāte** – stāvoklis, kurā visas siltumnīcefekta gāzu emisijas, kas radušās šā likuma 1., 2. un 3.pielikuma I. daļā minētajās darbībās un avotos, tiek pilnā apmērā kompensētas ar oglekļa dioksīda piesaisti;

13)**klimatnoturība** – sociālo, ekonomisko un vides sistēmu spēja pārvarēt klimata pārmaiņu radītos notikumus, tendences vai traucējumus, vienlaikus reaģējot vai reorganizējoties tādā veidā, lai saglabātu to būtiskās funkcijas, identitāti un struktūru, saglabājot pielāgošanās, mācīšanās un transformācijas spējas.

14) **komerciāls gaisa transporta operators** – persona, kas par atlīdzību sniedz regulārus vai neregulārus gaisa transporta pakalpojumus, veicot pasažieru, kravas vai pasta sūtījumu pārvadājumus;

15) **oglekļa dioksīda izmantošana** – process, kurā uztvertais oglekļa dioksīds tiek realizēts produktos;

16) **oglekļa dioksīda piesaiste** – šā likuma izpratnē oglekļa dioksīda piesaiste, kas izriet no šā likuma 3.pielikuma II daļā minētajām zemes izmantošanas, zemes izmantošanas maiņas un mežsaimniecības darbībām;

17) **oglekļa dioksīda plūsma** – vielu plūsma, kas rodas oglekļa dioksīda uztveršanas procesos;

18) **oglekļa dioksīda uzglabāšana**– oglekļa dioksīda plūsmu iesūknēšana, nodrošinot to pilnīgu un pastāvīgu ietveršanu ģeoloģiskās struktūrās;

19) **oglekļa dioksīda uzglabāšanas vieta** – noteikta tilpuma apgabals ģeoloģiskā struktūrā, ko izmanto oglekļa dioksīda uzglabāšanai, un ar to saistītā virsma un iesūknēšanas iekārtas;

20) **oglekļa dioksīda uztveršana –** tehnoloģija, kura novērš oglekļa dioksīda emitēšanu atmosfērā pēc emisijas radīšanas;

21) **operators** – fiziska vai juridiska persona, kas ekspluatē vai kontrolē iekārtu, vai fiziska vai juridiska persona, kam ir ekonomiskas pilnvaras attiecībā uz iekārtas tehnisko funkcionēšanu;

22) **siltumnīcefekta gāzes** – oglekļa dioksīds (CO2), metāns (CH4), vienvērtīgā slāpekļa oksīds (N2O), fluorogļūdeņraži (HFC), perfluorogļūdeņraži (PFC), sēra heksafluorīds (SF6), slāpekļa trifluorīds (NF3) un citas atmosfēras gāzveida sastāvdaļas (gan dabiskas, gan antropogēnas), kas absorbē un reemitē infrasarkano starojumu;

23) **siltumnīcefekta gāzu emisijas** – siltumnīcefekta gāzu izplūde atmosfērā no šā likuma 1., 2. un 3.pielikuma I. daļā minētajām darbībām un avotiem;

24) **siltumnīcefekta gāzu emisijas atļauja** – Valsts vides dienesta izdots administratīvs akts, kas atļauj veikt kādu no šā likuma 1. pielikumā minētajām darbībām ar nosacījumu, ka iekārta vai tās daļa funkcionē atbilstoši vides aizsardzību regulējošos normatīvajos aktos un šajā administratīvajā aktā noteiktajām prasībām;

25) **tirgus stabilitātes rezerve –**mehānisms, kas izveidots ar Eiropas Parlamenta un Padomes 2015. gada 6. oktobra Lēmumu (ES) Nr. 2015/1814 par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK, lai nodrošinātu pietiekami augstu un stabilu emisijas kvotu cenu;

26) **pielāgošanās klimata pārmaiņām** – piemērošanās faktiskajam vai gaidāmajam klimatam un tā ietekmei ar mērķi mazināt vai novērst kaitējumu vai arī izmantot labvēlīgās iespējas.

**2. pants. Likuma mērķis**

Likuma mērķis ir klimata pārmaiņu ierobežošana un klimatnoturīguma veicināšana Latvijā, samazinot antropogēno siltumnīcefekta gāzu emisijas un palielinot oglekļa dioksīda piesaisti, lai sasniegtu klimatneitralitāti 2050. gadā, pēc tam noturot un cenšoties panākt negatīvu emisiju bilanci.

**3. pants. Likuma subjekti**

(1) Likums attiecas uz fiziskām un juridiskām personām.

(2) Šā likuma subjekti ir:

1) operatori;

2) gaisa kuģa operatori;

3) verificētāji;

4) iestādes, kuras tiek finansētas no valsts budžeta vai pašvaldību budžetiem, valsts vai pašvaldību aģentūras, citas publiskās personas un iestādes.

**3. pants. Likuma darbības joma**

Likums nosaka:

1) pamatprincipus siltumnīcefekta gāzu emisiju samazināšanai no šā likuma 1., 2. un 3. pielikumā minētajām darbībām un oglekļa dioksīda piesaistei no šā likuma 3.pielikuma II daļā minētajām darbībām mērķu izpildei Latvijā;

2) pamatprincipus klimata pārmaiņu samazināšanas pasākumu īstenošanai;

3) prasības attiecībā uz ziņošanu par siltumnīcefekta gāzu emisiju samazināšanu un oglekļa dioksīda piesaisti, nosakot institūcijas un kārtību ilgtermiņa attīstības scenāriju modelēšanas sistēmas izveidošanai un uzturēšanai siltumnīcefekta gāzu emisiju prognožu aprēķināšanai un klimata politikas vērtēšanai;

4) prasības attiecībā uz ziņošanu par pielāgošanos klimata pārmaiņām Latvijā, kā arī pielāgošanās klimata pārmaiņām politikas mērķu sasniegšanu, tai skaitā, nosakot pielāgošanās klimata pārmaiņām un meteoroloģisko parametru monitoringa sistēmu;

5) prasības attiecībā uz iekārtu darbību Eiropas Savienības emisijas kvotu tirdzniecības sistēmā, ieskaitot iekārtu radītā oglekļa dioksīda emisiju monitoringu, ziņošanu un verifikāciju, siltumnīcefekta gāzu emisiju atļauju izsniegšanas prasības, kā arī prasības attiecībā uz darbībām ar emisijas kvotām un nosacījumus emisijas kvotu iekārtu sarakstu izstrādei;

6) prasības attiecībā uz gaisa kuģu darbību Eiropas Savienības emisijas kvotu tirdzniecības sistēmā, aviācijas darbību radītā oglekļa dioksīda emisiju monitoringu, ziņošanu un verifikāciju, kā arī šo emisiju kompensēšanu vai samazināšanu;

7) pamatprincipus Latvijas dalībai Kioto protokola elastīgajos mehānismos un ar šo dalību saistīto institūciju kompetenci un valsts Kioto vienību pārdošanas rezultātā iegūto līdzekļu plānošanas, izmantošanas un administrēšanas kārtību;

8) noteikumus attiecībā uz finanšu mehānismiem, kas izveidoti klimata pārmaiņu samazināšanas politikas ietvaros, ieskaitot klimata pārmaiņu finanšu instrumentu, emisijas kvotu izsolīšanas instrumentu un Modernizācijas fondu;

9) pamatprincipus attiecībā uz oglekļa dioksīda uzglabāšanu;

10) prasības jūras transporta oglekļa dioksīda emisiju monitoringam, ziņošanai un verifikācijai, kā arī oglekļa dioksīda monitorings gaisa kuģu lidojumiem starp trešajām valstīm;

11) pamatprincipu par brīvprātīgu sistēmu CO2 piesaistes veicināšanai un uzskaitei.

**II nodaļa**

**Siltumnīcefekta gāzu emisiju samazināšana un oglekļa dioksīda piesaistes palielināšana**

**5. pants. Klimata pārmaiņu politikas ilgtermiņa stratēģija**

(1) Vides aizsardzības un reģionālās attīstības ministrija ik pēc 10 gadiem sagatavo Eiropas Parlamenta un Padomes 2018. gada 11. decembra (ES) Regulas Nr. 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr.663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013 (turpmāk – Regula 2018/1999) 15. pantā noteikto attīstības plānošanas dokumentu (turpmāk – stratēģija), kurā noteikta siltumnīcefekta gāzu emisiju samazināšana 30 gadu perspektīvā.

(2) Ministru kabinets līdz 2029. gada 1. janvārim, un vēlāk ik pēc 10 gadiem, apstiprina šā panta pirmajā daļā noteikto stratēģiju.

(3) Balstoties uz Vides aizsardzības un reģionālās attīstības iniciatīvas šā panta pirmajā daļā minētā stratēģija tiek atjaunināta ik pēc pieciem gadiem.

(4) Ministru kabineta apstiprināto šā panta pirmajā daļā minēto stratēģiju Vides aizsardzības un reģionālās attīstības ministrija iesniedz Eiropas Komisijai.

**6. pants. Siltumnīcefekta gāzu emisiju samazināšanas un oglekļa dioksīda piesaistes mērķu izpilde**

(1) Latvijas siltumnīcefekta gāzu emisiju samazināšanas un oglekļa dioksīda piesaistes kopējo mērķu izpildi veic šādās nozarēs:

1) enerģētika;

2) transports;

4) rūpnieciskie procesi un produktu ražošana;

5) lauksaimniecība;

6) atkritumu apsaimniekošana;

7) zemes izmantošana, zemes izmantošanas maiņa un mežsaimniecība.

(2) Vides aizsardzības un reģionālās attīstības ministrija sadarbībā ar Zemkopības ministriju, Ekonomikas ministriju, Satiksmes ministriju, Finanšu ministriju un citu nozaru ministrijām izstrādā politiku klimata pārmaiņu samazināšanas mērķu – siltumnīcefekta gāzu emisiju samazināšana un oglekļa dioksīda piesaiste – izpildei, lai veicinātu šā likuma 2. pantā un Eiropas Parlamenta un Padomes 2018. gada 30. maija (ES) Regulā Nr. 2018/841 par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistes iekļaušanu klimata un enerģētikas politikas satvarā laikposmam līdz 2030. gadam un ar ko groza Regulu (ES) Nr. 525/2013 un Lēmumu Nr. 529/2013/ES (turpmāk – Regula 2018/841) un Eiropas Parlamenta un Padomes 2018. gada 30. maija (ES) Regulā Nr. 2018/842, par saistošiem ikgadējiem siltumnīcefekta gāzu emisiju samazinājumiem, kas dalībvalstīm jāpanāk no 2021. līdz 2030. gadam un kas dod ieguldījumu rīcībā klimata politikas jomā, lai izpildītu Parīzes nolīgumā paredzētās saistības, un ar ko groza Regulu (ES) Nr. 525/2013 (turpmāk – Regula 2018/842) noteikto mērķu izpildi, un koordinē attiecīgās politikas īstenošanu.

(3) Politika klimata pārmaiņu samazināšanas mērķu izpildei tiek noteikta nozarēs, attiecībā uz šā likuma 3. pielikumā definētajiem avotiem un uzskaites kategorijām, ņemot vērā tām noteiktos mērķus.

(4) Lai nodrošinātu šā panta trešajā daļā noteikto klimata pārmaiņu politikas izstrādi, Ministru kabinets nosaka nozaru mērķus un kārtību mehānismam, kādā tie nosakāmi tonnās CO2 ekvivalenta un atbildību sadalījumu starp nozaru ministrijām šo mērķu izpildei.

(5) Lai nodrošinātu mērķu izpildi, atbildīgā nozaru ministrija:

1) identificē nepieciešamos pasākumus;

2) plāno finansējumu šo pasākumu īstenošanai;

3) ietver šos pasākumus Nacionālajā enerģētikas un klimata plānā;

4) nodrošina pasākumu īstenošanu.

(6) Lai nodrošinātu šā panta otrajā daļā minētās politikas izstrādi un koordinētu tās īstenošanu, Vides aizsardzības un reģionālās attīstības ministrija izveido starpinstitūciju darba grupu, kurā iekļauj pārstāvjus no Zemkopības ministrijas, Ekonomikas ministrijas, Satiksmes ministrijas, Finanšu ministrijas, citu nozaru ministrijām un Pārresoru koordinācijas centra.

**7. pants. Siltumnīcefekta gāzu emisiju samazināšanas un oglekļa dioksīda piesaistes uzraudzība, kontrole un ziņošana**

(1) Lai nodrošinātu ilgtermiņa siltumnīcefekta gāzu emisiju prognožu sagatavošanu, klimata politikas ietekmes novērtēšanu un to ziņošanu atbilstoši starptautisko institūciju prasībām Vides aizsardzības un reģionālās attīstības ministrija sadarbībā ar valsts zinātnisko institūtu "Fizikālās enerģētikas institūts", Latvijas Lauksaimniecības universitāti, Latvijas universitāti, valsts sabiedrību ar ierobežotu atbildību "Latvijas Vides, ģeoloģijas un meteoroloģijas centrs", Latvijas Valsts mežzinātnes institūtu "Silava", kā arī sadarbojoties ar Ekonomikas ministriju, Zemkopības ministriju, Satiksmes ministriju, izveido un uztur ilgtermiņa attīstības scenāriju modelēšanas sistēmu siltumnīcefekta gāzu emisiju prognožu aprēķināšanai un klimata politikas vērtēšanai.

(2) Vides aizsardzības un reģionālās attīstības ministrija saskaņā ar Regulu Nr. [2018/1999](http://eur-lex.europa.eu/eli/reg/2013/525/oj/?locale=LV) un Apvienoto Nāciju Organizācijas Vispārējās konvencijas par klimata pārmaiņām (turpmāk – Konvencija) un tās Parīzes nolīguma līgumslēdzēju pušu pieņemtajiem lēmumiem, sadarbojoties ar nozaru ministrijām, institūcijām un komersantiem:

1) veic siltumnīcefekta gāzu emisiju un oglekļa dioksīda piesaistes monitoringu šā likuma 1., 2. un 3.pielikumā minētajiem avotiem un zemes izmantošanas uzskaites kategorijām, kas noteiktas Regulā 2018/842;

2) sagatavo un iesniedz Eiropas Komisijai un Konvencijas sekretariātam ikgadējus un periodiskus ziņojumus par siltumnīcefekta gāzu emisiju samazinājumu un oglekļa dioksīda piesaisti.

(3) Vides aizsardzības un reģionālās attīstības ministrija sadarbībā ar Zemkopības ministriju, Ekonomikas ministriju, Satiksmes ministriju un citām nozaru ministrijām katru gadu līdz 31. decembrim iesniedz Ministru kabinetā informatīvo ziņojumu par siltumnīcefekta gāzu emisiju samazināšanas un zemes izmantošanas, zemes izmantošanas maiņas un mežsaimniecības sektora noteikto kategoriju mērķu izpildi. Informatīvajā ziņojumā iekļauj siltumnīcefekta gāzu emisiju samazināšanas un zemes izmantošanas, zemes izmantošanas maiņas un mežsaimniecības sektora noteikto kategoriju saistību izpildes izvērtējumu, ja nepieciešams, priekšlikumus par izmaksu efektīviem, sociālekonomiski izvērtētiem un attiecīgā perioda nozaru politikas plānošanas dokumentiem atbilstošiem papildu pasākumiem siltumnīcefekta gāzu emisiju samazināšanas un zemes izmantošanas, zemes izmantošanas maiņas un mežsaimniecības sektora noteikto kategoriju saistību izpildei

(4) Ministru kabinets:

1) nosaka kārtību, kādā tiek izveidota un uzturēta ilgtermiņa attīstības scenāriju modelēšanas sistēma siltumnīcefekta gāzu emisiju prognožu aprēķināšanai un klimata politikas vērtēšanai;

2) nosaka kārtību, kādā tiek izveidota un uzturēta siltumnīcefekta gāzu inventarizācijas un prognožu sagatavošanas nacionālā sistēma, tai skaitā nosakot kārtību zemes izmantošanas, zemes izmantošanas maiņas un mežsaimniecības sektora kategoriju uzskaites sistēmai;

3) nosaka metodiku, pēc kuras veicams vienots siltumnīcefekta gāzu emisiju aprēķins, novērtējot pasākumu un projektu ietekmi uz klimata pārmaiņām (izņemot Eiropas Savienības Emisijas kvotu tirdzniecības sistēmas darbību radīto emisiju apjoma monitoringam un šā panta otrajā daļā minētajai siltumnīcefekta gāzu emisiju uzraudzībai).

**8. pants. Ikgadējie emisiju sadales apjomi un gada emisijas sadales vienības**

(1) Ikgadējos emisiju sadales apjomus Latvijai piešķir gada emisijas sadales vienībās, kas ir izmantojamas siltumnīcefekta gāzu emisiju samazināšanas saistību izpildei.

(2) Gada emisijas sadales vienības ir valsts īpašums, kura tiesiskais valdītājs ir Vides aizsardzības un reģionālās attīstības ministrija.

(3) Vides aizsardzības un reģionālās attīstības ministrija izstrādā un Ministru kabinets apstiprina informatīvo ziņojumu ar Latvijas stratēģiju rīcībai ar gada emisijas sadales vienībām laika periodam no 2021.-2030. gadam, kā arī, atjauninātas stratēģijas turpmākajiem saistību izpildes periodiem attiecībā uz saistošiem ikgadējiem siltumnīcefekta gāzu emisiju samazinājumiem. Katram saistību izpildes periodam stratēģiju izstrādā ne vēlāk, kā līdz gada beigām, kad tiek nodotas gada emisijas sadales vienības par pēdējo iepriekšējā saistību perioda atbilstības gadu.

(4) Latvijas Republikai ir tiesības pārdot gada emisijas sadales vienības, kuras nav vai potenciāli netiks izmantotas, lai nodrošinātu Latvijas siltumnīcefekta gāzu emisiju saistību izpildi.

(5) Katru gadu līdz 31. decembrim Vides aizsardzības un reģionālās attīstības ministrija sagatavo informatīvo ziņojumu par Latvijas iespējām un nepieciešamību veikt darījumus ar valsts īpašumā esošajām gada emisijas sadales vienībām uz kura pamata Ministru kabinets pieņem lēmumu par darbībām ar Latvijas īpašumā esošajām gada emisijas sadales vienībām, tai skaitā vajadzības gadījumā par nepieciešamo gada emisijas sadales vienību iegādi saistību izpildei.

(6) Vides aizsardzības un reģionālās attīstības ministrija veic pārrunas par darījumiem ar gada emisijas sadales vienībām un sagatavo līguma projektu par darījumiem ar gada emisijas sadales vienībām. Līguma projektā par darījumiem ar gada emisijas sadales vienībām obligāti iekļaujami noteikumi par gada emisijas vienību skaitu, cenu, finansējuma avotu un maksāšanas kārtību.

(7) Ministru kabinets apstiprina līguma projektu par darījumiem ar gada emisijas sadales vienībām.

(8) Līgumu par darījumiem ar gada emisijas sadales vienībām paraksta vides aizsardzības un reģionālās attīstības ministrs.

(9) Finanšu līdzekļus, kas iegūti no darījumiem ar gada emisijas sadales vienībām, ieskaita Valsts kasē atvērtajā valsts pamatbudžeta ieņēmumu kontā atbilstoši valsts budžeta ieņēmumu klasifikācijai un izlieto atbilstoši šā likuma 34. panta septītajā daļā minētajiem mērķiem Emisijas kvotu izsolīšanas instrumenta ietvaros.

**III nodaļa**

**Pielāgošanās klimata pārmaiņām**

**9. pants. Latvijas pielāgošanās klimata pārmaiņām mērķu sasniegšana**

(1) Vides aizsardzības un reģionālās attīstības ministrija sadarbībā ar nozaru ministrijām un institūcijām izstrādā Latvijas pielāgošanās klimata pārmaiņām politiku un koordinē attiecīgās politikas īstenošanu.

(2) Vides aizsardzības un reģionālās attīstības ministrija sadarbībā ar nozaru ministrijām un institūcijām atbilstoši Regulas 2018/1999 19. pantam sagatavo un Ministru kabinets līdz 31. decembrim katrus desmit gadus vai biežāk izstrādā ilgtermiņa nacionālo pielāgošanās klimata pārmaiņām attīstības plānošanas dokumentu, izvērtē to vidusposmā un nepieciešamības gadījumā to atjaunina.

(3) Vides aizsardzības un reģionālās attīstības ministrija katrus 10 gadus vai biežāk atjauno klimata pārmaiņu risku izvērtējumus, kas nepieciešami šā panta otrajā daļā minētā politikas plānošanas dokumenta izstrādē.

(4) Lai nodrošinātu šā panta pirmajā daļā minētās politikas izstrādi un koordinētu tās īstenošanu, Vides aizsardzības un reģionālās attīstības ministrija izveido starpinstitūciju darba grupu, kurā iekļauj Ekonomikas ministrijas, Zemkopības ministrijas, Veselības ministrijas, Satiksmes ministrijas, Finanšu ministrijas, Iekšlietu ministrijas, Labklājības ministrijas, Kultūras ministrijas, Izglītības un zinātnes ministrijas, Tieslietu ministrijas un Pārresoru koordinācijas centra pārstāvjus.

**10. pants. Ziņošana par Latvijas pielāgošanos klimata pārmaiņām saistībām**

(1) Vides aizsardzības un reģionālās attīstības ministrija, sadarbojoties ar nozaru ministrijām, institūcijām un komersantiem, saskaņā ar Regulas 2018/1999 19. pantu un Konvencijas un Parīzes nolīguma līgumslēdzēju pušu pieņemtajiem lēmumiem, sagatavo un iesniedz Eiropas Komisijai un Konvencijas sekretariātam informāciju un periodiskus ziņojumus par Latvijas pielāgošanos klimata pārmaiņām.

(2) Ministru kabinets nosaka kārtību, kādā nozaru ministrijas, institūcijas un komersanti ziņo par klimata pārmaiņu ietekmēm un pielāgošanos klimata pārmaiņām.

**11. pants. Klimata pārmaiņu un klimata pārmaiņu ietekmju monitorings un prognozes**

(1) Vides aizsardzības un reģionālās attīstības ministrija sadarbībā ar nozaru ministrijām, institūcijām un komersantiem, koordinē Latvijas klimata pārmaiņu un klimata pārmaiņu ietekmju monitoringa īstenošanu un prognozēšanu atbilstoši Regulas 2018/1999 19. pantam.

(2) Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” nacionālā līmenī:

1) nodrošina klimatisko datu vākšanu, uzglabāšanu, analīzi un klimatiskās normas aprēķināšanu, kā arī klimata pārmaiņu monitoringa datu bāzes uzturēšanu, aktualizēšanu un publisku pieejamību;

2) sadarbojoties ar nozaru institūcijām un komersantiem, nodrošina klimata pārmaiņu ietekmju datu vākšanu, uzglabāšanu, analīzi un klimata pārmaiņu ietekmju monitoringa datu bāzes un bīstamu definētu hidrometeoroloģisko parādību monitoringa un uz ietekmi vērstas brīdināšanas sistēmas uzturēšanu, aktualizēšanu un publisku pieejamību;

3) veic hidrometeoroloģisko apstākļu modelēšanu un klimata pārmaiņu prognožu sagatavošanu, kā arī nodrošina prognožu periodisku aktualizēšanu un publicēšanu.

**IV nodaļa**

**Eiropas Savienības Emisijas kvotu tirdzniecības sistēma**

**12. pants. Eiropas Savienības Emisijas kvotu tirdzniecības sistēmas darbības veikšanas nosacījumi**

(1) Operators vai gaisa kuģa operators, veicot darbības Eiropas Savienības Emisijas kvotu tirdzniecības sistēmā, izpilda šādas prasības:

1) veic pasākumus, lai novērstu siltumnīcefekta gāzu emisiju rašanos vai tās samazinātu;

2) veic darbības datu un radīto siltumnīcefekta gāzu emisiju monitoringu atbilstoši izstrādātam monitoringa plānam;

3) sagatavo un iesniedz ikgadējos emisiju un darbības datu ziņojumus par veiktajām darbībām un to radītajām siltumnīcefekta gāzu emisijām;

4) nodrošina šajā likumā noteikto obligāto prasību izpildi attiecībā uz emisijas kvotu nodošanu;

5) finanšu līdzekļus no darījumiem ar tam bez maksas piešķirtajām emisijas kvotām izlieto saskaņā ar šajā likumā noteiktajiem nosacījumiem;

6) sniedz vides aizsardzības un citām valsts institūcijām, pašvaldībām un sabiedrībai šajā likumā un citos normatīvajos aktos paredzēto informāciju, izņemot to informāciju, kas saskaņā ar normatīvajiem aktiem nav publicējama. Šis nosacījums neattiecas uz informāciju par siltumnīcefekta gāzu emisijām.

(2) Operators saņem siltumnīcefekta gāzu emisijas atļauju un, veicot Eiropas Savienības Emisijas kvotu tirdzniecības sistēmas darbības, ievēro atļaujā noteiktos monitoringa nosacījumus un prasības.

(3) Gaisa kuģa operators veic gaisa kuģu veikto lidojumu tonnkilometru monitoringu bezmaksas emisijas kvotu saņemšanai.

**13. pants. Iekārtu operatoru darbība Eiropas Savienības Emisijas kvotu tirdzniecības sistēmā**

(1) Siltumnīcefekta gāzu emisijas atļauju operators saņem iekārtai, kurā tiek veikta viena vai vairākas šā likuma 1. pielikumā minētās darbības.

(2) Ja operatoram nav izsniegta siltumnīcefekta gāzu emisijas atļauja, tas nedrīkst uzsākt vai turpināt veikt šā likuma 1. pielikumā minētās darbības.

(3) Valsts vides dienests, nosakot iekārtas kopējo nominālo ievadīto siltumspēju, lai konstatētu iekārtas iekļaušanas nepieciešamību Eiropas Savienības Emisijas kvotu tirdzniecības sistēmā saskaņā ar šajā likumā noteiktajiem nosacījumiem, summē visu iekārtas tehnisko vienību nominālās ievadītās siltumspējas, kurās tiek sadedzināts kurināmais (piemēram, katli, degkameras, turbīnas, sildītāji, kurtuves, sadedzināšanas iekārtas, apdedzināšanas krāsnis, citu veidu krāsnis, cepļi, žāvētāji, dzinēji, kurināmā elementi, ķīmiskie sadedzināšanas un CO2 uztveršanas bloki (CLC), degļi un termiskās vai katalītiskās pēcsadedzināšanas iekārtas). Kopsummā neņem vērā:

1) tehniskās vienības, kuru nominālā ievadītā siltumspēja nepārsniedz trīs megavatus;

2) tehniskās vienības, kurās kā kurināmo izmanto atjaunojamos energoresursus vismaz 95 procentu apmērā no kopējā iekārtā sadedzinātā kurināmā.

(4) Šā likuma 1. pielikumā minētās robežvērtības ir attiecināmas uz ražošanas jaudu vai produkciju. Operators, kurš veic vairākas Eiropas Savienības Emisijas kvotu tirdzniecības sistēmas darbības, šādu darbību jaudas summē, ja visas darbības tiek veiktas vienā šā likuma 1. pielikumā minētajā darbības jomā un tās tiek veiktas vienā iekārtā.

(5) Ja šā likuma 1.pielikumā minētās darbības ražošanas jaudas robežvērtības kādā iekārtā tiek pārsniegtas, ņemot vērā šā panta ceturtajā un piektajā daļā minētos nosacījumus, siltumnīcefekta gāzu emisijas atļaujā ietver visas tehniskās vienības, kurās tiek sadedzināts kurināmais, izņemot tehniskās vienības bīstamo atkritumu un sadzīves atkritumu sadedzināšanai.

(6) Ja tehniskajā vienībā tiek veikta darbība, kurai robežvērtība nav izteikta kā kopējā nominālā ievadītā siltumspēja, tad, lai konstatētu iekārtas iekļaušanu Eiropas Savienības Emisijas kvotu tirdzniecības sistēmā, šīs darbības robežvērtībai tiek noteikta prioritāte.

(7) Eiropas Savienības Emisijas kvotu tirdzniecības sistēmā neiekļauj iekārtas vai iekārtu daļas, kuras izmanto jaunu produktu vai ražošanas procesu pētīšanai, izstrādei vai pārbaudei, un iekārtas, kurās kā kurināmo izmanto tikai atjaunojamos energoresursus.

**14. pants. Siltumnīcefekta gāzu emisijas atļaujas izsniegšana, grozīšana un atcelšana**

(1) Siltumnīcefekta gāzu emisijas atļauju iekārtas darbībai izsniedz, groza un atceļ Valsts vides dienests.

(2) Operators informē Valsts vides dienestu par visām plānotajām izmaiņām attiecībā uz iekārtas būtību, darbību, paplašināšanu vai jaudas samazināšanu, kā rezultātā ir nepieciešams veikt grozījumus operatoram izsniegtajā siltumnīcefekta gāzu emisijas atļaujā.

(3) Siltumnīcefekta gāzu emisijas atļaujas izsniedz katram Eiropas Savienības Emisijas kvotu tirdzniecības sistēmas periodam:

1) ceturtais periods – no 2021. gada 1. janvāra līdz 2030. gada 31. decembrim.

2) piektais un turpmākie periodi – 10 kalendāra gadi, sākot ar 2031. gada 1. janvāri.

(4) Šā panta trešās daļas pirmajā punktā noteiktajā periodā siltumnīcefekta gāzu emisijas atļauju var saņemt arī par darbībām, kuru robežvērtības nepārsniedz šā likuma 1. pielikumā minētās darbības robežvērtības.

(5) Ministru kabinets nosaka:

1) kārtību, kādā tiek sagatavota, izsniegta, grozīta un atcelta siltumnīcefekta gāzu emisijas atļauja Eiropas Savienības Emisijas kvotu tirdzniecības sistēmas darbības veikšanai;

2) kārtību, kādā tiek sagatavota, izsniegta, grozīta un atcelta siltumnīcefekta gāzu emisijas atļauja attiecībā uz darbībām, kuras nav Eiropas Savienības Emisijas kvotu tirdzniecības sistēmas darbības, kas noteiktas šā likuma 1. pielikumā;

3) iesniegumā siltumnīcefekta gāzu emisijas atļaujas saņemšanai iekļaujamo informāciju.

**15. pants. Valsts nodeva par siltumnīcefekta gāzu emisijas atļauju**

Par siltumnīcefekta gāzu emisijas atļaujas izsniegšanu un pārskatīšanu maksājama valsts nodeva. Nodevas apmēru un maksāšanas kārtību, kā arī atvieglojumus nosaka Ministru kabinets.

**16. pants. Gaisa kuģu operatoru Eiropas Savienības Emisijas kvotu tirdzniecības sistēmas darbības**

(1) Gaisa kuģa operatora administrējošā dalībvalsts ir Eiropas Savienības dalībvalsts, kas izsniegusi darbības licenci attiecīgajam gaisa kuģa operatoram, ja gaisa kuģa operatoram ir spēkā tāda darbības licence, kuru kāda dalībvalsts ir izdevusi saskaņā ar Eiropas Parlamenta un Padomes 2008. gada 24. septembra Regulu (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā, visos citos gadījumos – dalībvalsts ar lielāko aprēķināto aviācijas emisiju daudzumu lidojumos, ko veicis attiecīgais gaisa kuģa operators bāzes gadā (kalendārais gads, kas sākas 2006. gada 1. janvārī, vai gaisa kuģa operatora darbības pirmais kalendārais gads tiem gaisa kuģu operatoriem, kuri aviācijas darbības sākuši pēc 2006. gada 1. janvāra). Šo likumu piemēro gaisa kuģa operatoriem, kuru administrējošā dalībvalsts ir Latvija.

(2) Eiropas Savienības Emisijas kvotu tirdzniecības sistēmā iekļauj tos gaisa kuģa operatora lidojumus, kas veikti no lidlauka vai uz lidlauku, kas atrodas Eiropas Savienības dalībvalsts teritorijā un norādīti šā likuma 2. pielikumā, izņemot šā likuma pārejas noteikumu 3. punktā norādītos lidojumus.

(3) Gaisa kuģa operators, kurš neveic šā panta otrajā daļā minētos lidojumus, neatbilst Eiropas Savienības Emisijas kvotu tirdzniecības sistēmas tvērumam, un tam nav Emisijas kvotu tirdzniecības sistēmas dalībniekiem atbilstošu pienākumu un tiesību.

**17. pants. Operatoru un gaisa kuģa operatoru veiktais monitorings un ziņojumi**

(1) Operatora un gaisa kuģa operatora pienākums ir regulāri kontrolēt siltumnīcefekta gāzu emisiju apjomu, nodrošināt nepārtrauktu dalību Eiropas Savienības Emisijas kvotu tirdzniecības sistēmā un to radīto siltumnīcefekta gāzu emisiju monitoringu un sniegt informāciju kompetentajām iestādēm.

(2) Lai uzsāktu vai turpinātu Eiropas Savienības Emisijas kvotu tirdzniecības sistēmas darbību, operators vai gaisa kuģa operators sagatavo Eiropas Savienības Emisijas kvotu tirdzniecības sistēmas darbības un to radīto siltumnīcefekta gāzu emisiju monitoringa plānu. Operators iesniedz to apstiprināšanai Valsts vides dienestam, savukārt gaisa kuģa operators iesniedz to apstiprināšanai valsts aģentūrai “Civilās aviācijas aģentūra” (turpmāk – Civilās aviācijas aģentūra).

(3) Ja gaisa kuģa operatoram nav apstiprināts siltumnīcefekta gāzu emisiju monitoringa plāns, tas nedrīkst uzsākt vai turpināt veikt Eiropas Savienības Emisijas kvotu tirdzniecības sistēmas darbības.

(4) Monitoringa dati un monitoringa pārskats ir pieejami siltumnīcefekta gāzu emisijas atļaujas izsniedzējam, kontroles institūcijām, attiecīgajai pašvaldībai un sabiedrībai.

(5) Operators un gaisa kuģa operators katru gadu līdz 15. martam sagatavo un nodrošina verificēšanu šādiem ziņojumiem:

1) ikgadējam emisiju ziņojumam par veiktajām Eiropas Savienības Emisijas kvotu tirdzniecības sistēmas darbībām un radīto siltumnīcefekta gāzu emisiju apjomu iepriekšējā kalendārā gadā;

2) par veiktajiem siltumnīcefekta gāzu emisiju samazināšanas pasākumiem un to finanšu līdzekļu izlietojumu, kuri gūti no darījumiem ar tam bez maksas piešķirtajām emisijas kvotām.

(6) Operators katru gadu līdz 15. martam, ņemot vērā šā panta otrajā daļā minēto monitoringa plānu un ikgadējo datu monitoringa rezultātus, sagatavo ikgadējo darbības līmeņa ziņojumu par iekārtas iepriekšējo divu gadu darbības datiem.

(7) Operators iesniedz verificētus šā panta piektajā un sestajā daļā minētos ziņojumus un verificētāja ziņojumus Valsts vides dienestā to izvērtēšanai un lēmuma par iesniegto ziņojumu apstiprināšanu vai noraidīšanu pieņemšanai. Gaisa kuģa operators iesniedz verificētus šā panta piektajā daļā minētos ziņojumus un verificētāja ziņojumus Civilās aviācijas aģentūrā to izvērtēšanai un lēmuma par ziņojumu apstiprināšanu vai noraidīšanu pieņemšanai.

(8) Operators, kura šā panta piektajā vai sestajā daļā minētais ziņojums līdz attiecīgā gada 31. martam nav apstiprināts vai ir atzīts par neatbilstošu, nedrīkst veikt darījumus ar emisijas kvotām. Minētos darījumus drīkst veikt pēc šī ziņojuma apstiprināšanas.

(9) Gaisa kuģa operators, kura ikgadējais siltumnīcefekta gāzu emisiju ziņojums līdz attiecīgā gada 31. martam nav apstiprināts vai ir atzīts par neatbilstošu, nedrīkst veikt darījumus ar emisijas kvotām. Minētos darījumus drīkst veikt pēc ikgadējā siltumnīcefekta gāzu emisiju ziņojuma apstiprināšanas.

(10) Ministru kabinets nosaka kārtību, kādā:

1) operators kontrolē savu Eiropas Savienības Emisijas kvotu tirdzniecības sistēmas darbību radīto siltumnīcefekta gāzu emisiju apjomu, izstrādā monitoringa plānu, veic monitoringu un sniedz informāciju Valsts vides dienestam un Vides aizsardzības un reģionālās attīstības ministrijai;

2) gaisa kuģa operators kontrolē savu Eiropas Savienības Emisijas kvotu tirdzniecības sistēmas darbību radīto oglekļa dioksīda emisiju apjomu un veikto lidojumu tonnkilometrus, izstrādā monitoringa plānu, veic emisiju monitoringu un sniedz informāciju Civilās aviācijas aģentūrai;

3) operators un gaisa kuģa operators aizpilda, iesniedz un pārbauda veiktā monitoringa pārskata veidlapu;

4) operators sagatavo ikgadējo siltumnīcefekta gāzu emisiju ziņojumu par savām Eiropas Savienības emisijas kvotu tirdzniecības sistēmas darbību radītajām siltumnīcefekta gāzu emisijām, ikgadējo darbības līmeņa ziņojumu par saviem Eiropas Savienības emisijas kvotu tirdzniecības sistēmas darbības līmeņa datiem, kā arī par veiktajiem siltumnīcefekta gāzu emisiju samazināšanas pasākumiem un to finanšu līdzekļu izlietojumu, kuri gūti no darījumiem ar tam bez maksas piešķirtajām emisijas kvotām;

5) gaisa kuģa operators sagatavo ikgadējo emisiju ziņojumu par Eiropas Savienības emisijas kvotu tirdzniecības sistēmas darbību radītajām siltumnīcefekta gāzu emisijām, par Eiropas Savienības emisijas kvotu tirdzniecības sistēmas darbības darbību datiem, kā arī par veiktajiem siltumnīcefekta gāzu emisiju samazināšanas pasākumiem un to finanšu līdzekļu izlietojumu, kuri gūti no darījumiem ar tam bez maksas piešķirtajām emisijas kvotām;

6) verificē, pārbauda un apstiprina ikgadējo siltumnīcefekta gāzu emisiju ziņojumu un ikgadējo darbības līmeņa ziņojumu;

7) notiek informācijas apmaiņa Eiropas Savienības Emisijas kvotu tirdzniecības sistēmas ietvaros – tiek iesniegti monitoringa plāni, ikgadējie ziņojumi un verificētāju ziņojumi un tiek apstiprināti iesniegtie ikgadējie ziņojumi.

**18. pants. Eiropas Savienības Emisijas kvotu tirdzniecības sistēmas iekārtu saraksts**

(1) Vides aizsardzības un reģionālās attīstības ministrija izstrādā Eiropas Savienības Emisijas kvotu tirdzniecības sistēmas iekārtu sarakstu katram šā likuma 14.panta trešajā daļā minētajam Eiropas Savienības Emisijas kvotu tirdzniecības sistēmas desmit gadu perioda piecu gadu ciklam.

(2) Iekārtu sarakstā ietver iekārtas, kuras veic Eiropas Savienības emisijas kvotu tirdzniecības sistēmas darbības un kurām ir izsniegta siltumnīcefekta gāzu emisijas atļauja, un tajā tiek iekļauta informācija par iekārtu ražošanas darbībām, siltuma un gāzu pārvadi, elektroenerģijas ražošanu un siltumnīcefekta gāzu emisijām apakšiekārtu līmenī piecos kalendārajos gados pirms iekārtu saraksta iesniegšanas Eiropas Komisijā.

(3) Iekārtu sarakstu izstrādā atbilstoši Eiropas Savienības tiesību aktiem emisijas kvotu sadales jomā.

(4) Vides aizsardzības un reģionālās attīstības ministrija nodrošina Ministru kabinetā apstiprinātā Eiropas Savienības Emisijas kvotu tirdzniecības sistēmas iekārtu saraksta iesniegšanu Eiropas Komisijā ik pēc pieciem gadiem, sākot ar 2019. gada 30. septembri.

(5) Ministru kabinets:

1) nosaka kārtību, kādā operatori sagatavo un iesniedz informāciju iekārtu saraksta izstrādei;

2) apstiprina Eiropas Savienības Emisijas kvotu tirdzniecības sistēmas iekārtu sarakstu katra šā likuma 14. panta trešajā daļā minētā Eiropas Savienības Emisijas kvotu tirdzniecības sistēmas desmit gadu perioda katram piecu gadu periodam;

3) nosaka kārtību, kādā tiek izstrādāts iekārtu saraksts un tiek aprēķināts operatoram bez maksas piešķiramais emisijas kvotu apjoms un tiek nodrošināta emisijas kvotu piešķiršana un uzraudzība.

4) nosaka kārtību, kādā tiek aprēķināts gaisa kuģa operatoram bez maksas piešķiramais emisijas kvotu apjoms, tiek nodrošināta emisijas kvotu piešķiršana un Vides aizsardzības un reģionālās attīstības ministrija pieņem lēmumu par emisijas kvotu piešķīruma grozījumiem.

5) nosaka kārtību, kādā jaunas iekārtas operators sagatavo un iesniedz iesniegumu emisijas kvotu piešķiršanai;

6) nosaka kārtību, kādā iekārtas operatoram Vides aizsardzības un reģionālās attīstības ministrija veic bezmaksas emisijas kvotu piešķīruma grozījumus un pieņem lēmumus par grozījumiem, pamatojoties uz darbības līmeņa ziņojumiem;

7) nosaka kārtību, kādā Vides aizsardzības un reģionālās attīstības ministrija pieņem lēmumu par operatora bezmaksas emisijas kvotu piešķīruma atcelšanu un iekārtas izslēgšanu no Eiropas Savienības Emisijas kvotu tirdzniecības sistēmas;

8) nosaka kārtību, kādā notiek informācijas apmaiņa Eiropas Savienības Emisijas kvotu tirdzniecības sistēmas ietvaros – tiek iesniegti iesniegumi bezmaksas emisijas kvotu piešķiršanai, bezmaksas emisijas kvotu piešķīruma grozījumiem un tiek iesniegta informācija Eiropas Komisijai.

**19. pants. Emisijas kvotu piešķiršana**

(1) Vides aizsardzības un reģionālās attīstības ministrija, ņemot vērā Eiropas Komisijas apstiprināto iekārtu sarakstu un tā grozījumus, Eiropas Savienības un Latvijas tiesību aktus emisijas kvotu sadales jomā un izvērtējot sabiedrības sniegto viedokli, pieņem lēmumu par emisijas kvotu piešķiršanu Eiropas Savienības Emisijas kvotu tirdzniecības sistēmas iekārtu sarakstā iekļautajam operatoram, ne vēlāk kā divu mēnešu laikā pēc tam, kad saņemts Eiropas Komisijas apstiprinājums par iekārtu sarakstu vai tā grozījumiem.

(2) Emisijas kvotas netiek piešķirtas bez maksas operatoriem attiecībā uz elektroenerģijas ražošanas iekārtām, oglekļa dioksīda plūsmas uztveršanas iekārtām, oglekļa dioksīda plūsmas transportēšanas cauruļvadiem vai oglekļa dioksīda uzglabāšanas vietām.

(3) Vides aizsardzības un reģionālās attīstības ministrija pieņem lēmumu par emisijas kvotu piešķiršanu gaisa kuģa operatoram, ne vēlāk kā trīs mēnešu laikā pēc tam, kad saņemts Eiropas Komisijas lēmums par gaisa kuģa operatoriem piešķiramo bezmaksas emisijas kvotu apjomu vai tā grozījumiem.

(4) Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – valsts administrators) katru gadu līdz 28. februārim emisijas reģistrā sadala emisijas kvotas pa operatoru un gaisa kuģa operatoru kontiem un valsts kontu emisijas kvotu izsolēm, ievērojot Eiropas Komisijas apstiprināto iekārtu sarakstu, Vides aizsardzības un reģionālās attīstības ministrijas lēmumus un Eiropas Savienības tiesību aktus emisijas kvotu sadales jomā un emisijas kvotu izsoļu jomā.

**20. pants. Darbības ar emisijas kvotām**

(1) Emisijas kvotas īpašnieks var būt jebkura fiziska vai juridiska persona (turpmāk – persona). Persona, kurai pieder emisijas kvota, drīkst bez ierobežojumiem to pārskaitīt citai personai.

(2) Emisijas kvotas derīgums ir atkarīgs no tās izdošanas perioda:

1) trešajā periodā – no 2013. gada 1. janvāra līdz 2020. gada 31. decembrim – izdotās emisijas kvotas ir beztermiņa;

2) 14. panta trešajā daļā noteikto periodu laikā izdotās emisijas kvotas ir beztermiņa un tām tiek norādīts, kurā Eiropas Savienības Emisijas kvotu tirdzniecības sistēmas desmit gadu periodā, tās tikušas izdotas. Šīs emisijas kvotas ir derīgas emisijas kvotu nodošanai par to emisiju apjomu, kas radīts sākot no minētā perioda pirmā gada.

(3) Emisijas kvotu nodošanai Latvijā ir derīgas arī emisijas kvotas, kuras izdevusi Eiropas Savienības dalībvalsts kompetentā institūcija vai citas valsts kompetentā institūcija, ja attiecīgās valsts izsniegtās emisijas kvotas ir atzinusi Eiropas Komisija.

(4) Operators un gaisa kuģa operators katru gadu līdz 31. martam emisiju reģistrā ievada emisiju kvotu apjomu, kas atbilst iepriekšējā kalendārajā gadā iekārtas vai gaisa kuģa emitētajam siltumnīcefekta gāzu emisijas apjomam, izņemot to siltumnīcefekta gāzu emisiju apjomu, kuras ir uztvertas un transportētas uz pastāvīgās uzglabāšanas iekārtu, kurai ir spēkā atļauja A kategorijas piesārņojošas darbības veikšanai attiecībā uz oglekļa dioksīda ģeoloģisko uzglabāšanu, un līdz 30. aprīlim nodod emisijas kvotas, kas atbilst ievadītajam apjomam, pārskaitot tās no sava konta emisijas reģistrā uz Eiropas Savienības emisijas kvotu dzēšanas kontu un vienlaikus nodrošinot šo emisijas kvotu dzēšanu emisijas reģistrā.

(5) Pēc emisijas kvotu īpašnieka pieprasījuma valsts administrators emisijas reģistrā anulē attiecīgo emisijas kvotu daudzumu.

**21. pants. Finanšu līdzekļu no darījumiem ar bez maksas piešķirtajām emisijas kvotām izlietojums**

(1) Persona nodrošina tai piešķirto emisijas kvotu, kā arī ar emisijas kvotām veikto darbību uzskaiti atbilstoši grāmatvedību reglamentējošiem normatīvajiem aktiem.

(2) Operators vai gaisa kuģa operators, kas gūst finanšu līdzekļus no darījumiem ar tam piešķirtajām bezmaksas emisijas kvotām, attiecīgos finanšu līdzekļus izlieto, lai kompensētu iepriekš veiktos vai plānotos siltumnīcefekta gāzu emisiju samazināšanas pasākumus, to skaitā šādus pasākumus:

1) savā darbībā izmantotās iekārtas vai tās daļu nomaiņa, lai šajā iekārtā būtu iespējams izmantot atjaunojamos energoresursus, elektroenerģiju vai tādus izejmateriālus, kuri samazina attiecīgā operatora siltumnīcefekta gāzu emisiju apjomu;

2) savai darbībai izmantotā gaisa kuģa uzlabošana vai gaisa kuģa nomaiņa ar efektīvāku gaisa kuģi, tai skaitā tādu, kurā iespējams izmantot degvielu, kas ražota no atjaunojamiem energoresursiem;

3) savā darbībā izmantotās iekārtas vai ēkas energoefektivitātes uzlabošana;

4) savā darbībā izmantotās infrastruktūras un galapatērētāju energoefektivitātes uzlabošana;

5) jaunas atjaunojamos energoresursus izmantojošas iekārtas uzstādīšana un izmantošana, lai samazinātu valsts siltumnīcefekta gāzu emisiju apjomu.

(4) Valsts administrators sniedz Vides aizsardzības un reģionālās attīstības ministrijai informāciju par operatora un gaisa kuģa operatora veiktajiem darījumiem ar emisijas kvotām, kas nav šā panta pirmajā daļā minētā emisijas kvotu nodošana.

(5) Vides aizsardzības un reģionālās attīstības ministrija konkrētā Eiropas Savienības Emisijas kvotu tirdzniecības sistēmas perioda beigās, ņemot vērā operatora un gaisa kuģa operatora sniegto informāciju, pārbauda operatora un gaisa kuģa operatora veiktos siltumnīcefekta gāzu emisiju samazināšanas pasākumus, kuri finansēti no operatora un gaisa kuģa operatora finanšu līdzekļiem, kas gūti no darījumiem ar tiem bez maksas piešķirtajām emisijas kvotām, un šo finanšu līdzekļu izlietojuma atbilstību šā likuma nosacījumiem.

(6) Ja Vides aizsardzības un reģionālās attīstības ministrija, veicot pārbaudi, konstatē, ka operators vai gaisa kuģa operators pārkāpis šā likuma nosacījumus par finanšu līdzekļu izmantošanu, tā var pieņemt lēmumu par pārkāpuma konstatēšanu un tiesiskā pienākuma uzlikšanu, nosakot arī piemērojamo maksājumu atbilstoši normatīvajiem aktiem par administratīvajiem pārkāpumiem.

(7) Ministru kabinets nosaka kārtību, kādā Vides aizsardzības un reģionālās attīstības ministrija pēc pārbaudes veikšanas var pieņemt lēmumu par pārkāpuma konstatēšanu un tiesiskā pienākuma uzlikšanu.

**22. pants. Emisijas vienību reģistrs**

(1) Darbības ar emisijas kvotām veic elektroniskā veidā, izmantojot emisijas reģistru, kura darbību un uzturēšanu nodrošina centrālais administrators, kuru ieceļ Eiropas Komisija. Emisijas reģistrs ir pieejams tiešsaistes režīmā.

(2) Emisijas reģistrā uzskaita emisijas kvotas, gada emisijas sadales vienības, zemes mazināšanas vienības, apsaimniekotās meža zemes elastības piešķīrumus un Konvencijas ietvaros pieņemto lēmumu ietvaros izlaistās vienības, kā arī starptautiski pārskaitītos mazinājumus Parīzes nolīguma ietvaros, un veic to pārskaitījumu, nodošanas, aizstāšanas, atcelšanas un dzēšanas procedūras.

(3) Latvijas valsts kontu, Latvijas operatoru kontu, Latvijas gaisa kuģu operatoru kontu un Latvijas jurisdikcijā esošo emisijas reģistra kontu administrēšanu veic valsts administrators.

(4) Valsts administrators nodrošina ierobežotas pieejamības informācijas aizsardzību normatīvajos aktos noteiktajā kārtībā.

(5) Ministru kabinets:

1) nosaka kārtību, kādā:

a) veic darbības emisijas reģistrā, tai skaitā darbības ar emisijas reģistra kontiem, darbības ar emisijas kvotām un Kioto vienībām, kā arī nosaka konta turētāju, konta pilnvaroto pārstāvi vai papildu pilnvaroto pārstāvi,

b) uzrauga un kontrolē darbības emisijas reģistrā un piekļuvi emisijas reģistram, kā arī sadarbojas ar citām iestādēm uzraudzības un kontroles nodrošināšanai,

c) sniedz informāciju citām iestādēm un sabiedrībai par darbībām emisijas reģistrā, tai skaitā par veiktajiem pārskaitījumiem,

d) aprēķina un saskaņo valsts administratora pakalpojuma maksu par emisijas reģistrā esošo kontu administrēšanu,

e) emisijas reģistrā veic darbības ar gada emisijas sadales vienībām un nodrošina Latvijas atbilstību ikgadējā emisiju sadales apjoma saistību izpildei;

f) emisijas reģistrā veic darbības Regulas 2018/841 un Regulas 2018/842ietvaros izveidotajām vienībām siltumnīcefekta gāzu emisiju un piesaistes daudzuma reģistrēšanai katrā zemes uzskaites kategorijā gada emisijas sadales vienībām un nodrošina Latvijas atbilstību ikgadējā emisiju sadales apjoma saistību izpildei;

2) apstiprina valsts administratora maksas pakalpojumu cenrādi.

**23. pants. Emisijas kvotu nodošanas saistību nepildīšana**

(1) Valsts administrators katru gadu līdz 10. maijam apkopo informāciju par operatoriem un gaisa kuģu operatoriem, kuri paredzētajā termiņā nav veikuši šā likuma 20. panta ceturtajā daļā minēto emisijas kvotu nodošanu vai nav nodevuši emisijas kvotas noteiktajā apjomā. Balstoties uz apkopoto informāciju, valsts administrators no operatoriem un gaisa kuģa operatoriem pieprasa rakstveida paskaidrojumus. Rakstveida paskaidrojumi jāsniedz 15 darbdienu laikā.

(2) Valsts administrators līdz 1. jūlijam pēc šā panta pirmajā daļā minētā paskaidrojuma saņemšanas:

1) informē Valsts vides dienestu par operatoriem vai gaisa kuģu operatoriem, kuri paredzētajā termiņā nav nodevuši emisijas kvotas vai nav nodevuši tās noteiktajā apjomā, kā arī norāda katra operatora vai gaisa kuģa operatora nenodoto emisijas kvotu skaitu;

2) publicē savā tīmekļvietnē to operatoru vai gaisa kuģu operatoru sarakstu, kuri paredzētajā termiņā nav nodevuši emisijas kvotas vai nav nodevuši tās noteiktajā apjomā.

(3) Ja Valsts vides dienests pēc šā panta pirmajā daļā minētās informācijas saņemšanas konstatē, ka operators vai gaisa kuģa operators nav veicis šā likuma 20. panta ceturtajā daļā minēto emisijas kvotu nodošanu paredzētajā termiņā vai nav nodevis tās noteiktajā apjomā, tas pieņem lēmumu, kurā nosaka operatoram vai gaisa kuģa operatoram pienākumu:

1) nodot tādu emisijas kvotu apjomu, kas nosedz nenodoto emisijas kvotu apjomu;

2) veikt maksājumu par šā likuma 20. panta ceturtajā daļā minēto emisijas kvotu nenodošanu paredzētajā termiņā vai noteiktajā apjomā.

(4) Valsts vides dienests katru gadu līdz 1. aprīlim publicē šā panta trešās daļas 2. punktā minētā maksājuma likmi par vienu emitēto tonnu oglekļa dioksīda (CO2) ekvivalenta. Aprēķinot minēto likmi, ievēro šādus nosacījumus:

1) maksājuma bāzes likme, sākot ar 2013. gada 1. janvāri, ir 100 *euro*par katru emitēto tonnu oglekļa dioksīda (CO2) ekvivalenta, par kuru nav veikta emisijas kvotu nodošana;

2) maksājuma likme katru gadu tiek palielināta, ņemot vērā Eiropas Savienības Statistikas biroja tīmekļvietnē pieejamo informāciju par Eiropas patēriņa cenu indeksu.

(5) Šā panta trešajā daļā minētais operators vai gaisa kuģa operators pēc Valsts vides dienesta lēmuma saņemšanas iemaksā šajā pantā noteiktajā kārtībā aprēķināto maksājumu Valsts vides dienesta noteiktajā budžeta kontā līdz attiecīgā gada 15. septembrim. Ja šajā termiņā maksājums nav veikts vai nav veikts pilnā apmērā, Valsts vides dienestam ir tiesības attiecīgo summu piedzīt bezstrīda kārtībā.

**24. pants. Ziņojums par Eiropas Savienības Emisijas kvotu tirdzniecības sistēmas nosacījumu īstenošanu**

Valsts administrators:

1) koordinē nepieciešamās informācijas apkopošanu ziņojumam par Eiropas Savienības emisijas kvotu tirdzniecības sistēmas ieviešanu un īstenošanu, atbilstoši Eiropas Savienības tiesību aktiem emisiju kvotu jomā;

2) ņemot vērā šīs daļas 1. punktā minēto informāciju, sagatavo ziņojumu, to saskaņo ar Vides aizsardzības un reģionālās attīstības ministriju, Vides pārraudzības valsts biroju, Valsts vides dienestu, Valsts ieņēmumu dienestu, Civilās aviācijas aģentūru un Latvijas Nacionālo akreditācijas biroju, un katru gadu līdz 30. jūnijam ievieto Eiropas Vides aģentūras centrālajā datu krātuvē, kā arī publicē savā tīmekļvietnē.

**25. pants. Informācijas sistēmas izmantošana**

Šā likuma 17. panta otrajā, piektajā un sestajā daļā noteiktos ziņojumus, kā arī iesniegumu atļaujas grozīšanai un tam pievienotos pielikumus un dokumentus operators iesniedz, izmantojot Eiropas Komisijas izveidoto un uzturēto vienoto Eiropas Savienības Emisijas kvotu tirdzniecības sistēmas informācijas apmaiņas sistēmu.

**26. pants. Sabiedrības līdzdalība Eiropas Savienības Emisijas kvotu tirdzniecības sistēmas darbību monitoringā un ziņošanā un emisijas kvotu piešķiršanā**

(1) Pirms siltumnīcefekta gāzu emisijas atļaujas izsniegšanas Valsts vides dienests nosūta iesniegumu siltumnīcefekta gāzu emisijas atļaujas saņemšanai vai grozīšanai attiecīgajai pašvaldībai, Vides aizsardzības un reģionālās attīstības ministrijai un valsts administratoram, un izskata to iesniegtos priekšlikumus.

(2) Iesniegums siltumnīcefekta gāzu emisijas atļaujas saņemšanai vai grozīšanai ir pieejams sabiedrībai, lai tā varētu iesniegt priekšlikumus ar atļaujas izsniegšanu vai grozīšanu saistītajos jautājumos.

(3) Sabiedrībai ir pieejama Valsts vides dienesta rīcībā esošā informācija, kas nepieciešama līdzdalībai lēmuma pieņemšanā, kas attiecas uz siltumnīcefekta gāzu emisijas atļaujas izsniegšanu, izsniegto siltumnīcefekta gāzu emisijas atļaujas nosacījumiem un informāciju par monitoringa un kontroles rezultātiem.

(4) Ja iesniegums siltumnīcefekta gāzu emisijas atļaujas saņemšanai vai grozīšanai vai siltumnīcefekta gāzu emisijas atļauja ietver informāciju, kas saskaņā ar normatīvajiem aktiem par informācijas atklātību ir klasificējama kā ierobežotas pieejamības informācija, Valsts vides dienests nodrošina attiecīgās informācijas nepubliskošanu. Šis noteikums neattiecas uz informāciju par siltumnīcefekta gāzu emisiju.

(5) Ikgadējais emisiju ziņojums ir pieejams kontroles institūcijām un sabiedrībai. Sabiedrībai ir pieejama informācija par operatora un gaisa kuģa operatora Eiropas Savienības Emisijas kvotu tirdzniecības sistēmas darbībās radītajām siltumnīcefekta gāzu emisijām.

(6) Iekārtu saraksts un Vides aizsardzības un reģionālās attīstības ministrijas lēmumi un lēmumu projekti par emisijas kvotu piešķiršanu vai emisijas kvotu piešķiršanas grozīšanu operatoriem un gaisa kuģu operatoriem ir pieejami sabiedrībai Vides aizsardzības un reģionālās attīstības ministrijas tīmekļvietnē.

**27. pants. Lēmumu attiecībā uz siltumnīcefekta gāzu emisijas atļaujām un ziņojumiem apstrīdēšana**

(1) Valsts vides dienesta pieņemto lēmumu attiecībā uz siltumnīcefekta gāzu emisijas atļauju, tās grozījumiem, informācijas klasificēšanu 30 dienu laikā no lēmuma spēkā stāšanās dienas var apstrīdēt Vides pārraudzības valsts birojā.

(2) Ikviena persona var vērsties ar iesniegumu Vides pārraudzības valsts birojā arī tad, ja netiek ievērotas normatīvajos aktos noteiktās prasības attiecībā uz sabiedrības līdzdalības tiesībām vai tiesībām uz vides informāciju. Iesniegumu var iesniegt visā lēmuma pieņemšanas procesa laikā vai mēneša laikā no Valsts vides dienesta lēmuma spēkā stāšanās dienas.

(3) Ja lēmums tiek apstrīdēts Vides pārraudzības valsts birojā šā panta pirmajā un otrajā daļā noteiktajā termiņā, attiecīgās siltumnīcefekta gāzu emisijas atļaujas darbība tiek apturēta līdz iesnieguma izskatīšanai.

(4) Vides pārraudzības valsts biroja pieņemto lēmumu var pārsūdzēt tiesā Administratīvā procesa likumā noteiktajā kārtībā.

(5) Valsts vides dienesta lēmumu attiecībā uz operatora iesniegto ikgadējo emisiju ziņojumu vai ikgadējo darbības līmeņa ziņojumu, vai Civilās aviācijas aģentūras lēmumu attiecībā uz gaisa kuģa operatora iesniegto ikgadējo emisiju ziņojumu viena mēneša laikā no lēmuma spēkā stāšanās dienas var apstrīdēt Vides pārraudzības valsts birojā. Lēmuma apstrīdēšana neatceļ šo lēmumu.

**28. pants. Lēmuma par bezmaksas emisijas kvotu piešķiršanu vai emisijas kvotu piešķīruma grozījumiem apstrīdēšana**

Vides aizsardzības un reģionālās attīstības ministrijas lēmumu par bezmaksas emisijas kvotu piešķiršanu vai emisijas kvotu piešķīruma grozīšanu var apstrīdēt Administratīvā procesa likumā norādītajā kārtībā. Lēmuma apstrīdēšana neaptur tā izpildi.

**29. pants. Lēmuma attiecībā uz emisijas kvotu nenodošanu apstrīdēšana**

Šā likuma 23. panta trešajā daļā minēto Valsts vides dienesta lēmumu operators un gaisa kuģa operators var apstrīdēt Administratīvā procesa likumā noteiktajā kārtībā. Lēmuma pārsūdzēšana neaptur tā izpildi.

**30. pants. Administratīvā atbildība siltumnīcefekta gāzu emisijas jomā**

(1) Par siltumnīcefekta gāzu emisijas monitoringa prasību neievērošanu piemēro naudas sodu fiziskajai personai no četrpadsmit līdz septiņdesmit naudas soda vienībām, bet juridiskajai personai – no divdesmit astoņām līdz divsimt astoņdesmit naudas soda vienībām.

(2) Par Eiropas Savienības Emisijas kvotu tirdzniecības sistēmas darbības veikšanu bez siltumnīcefekta gāzu emisijas atļaujas piemēro naudas sodu fiziskajai personai no divdesmit astoņām līdz astoņdesmit sešām naudas soda vienībām, bet juridiskajai personai – no piecdesmit sešām līdz piecsimt astoņdesmit naudas soda vienībām.

(3) Par finanšu līdzekļu, kas gūti no darbībām ar bezmaksas piešķirtajām emisijas kvotām, neatbilstošu izlietojumu piemēro naudas sodu fiziskajai personai no trīsdesmit līdz 400 naudas soda vienībām, bet juridiskajai personai – no sešdesmit līdz 4000 naudas soda vienībām.

**31. pants. Kompetence sodu piemērošanā**

Administratīvo pārkāpumu procesu:

1) par šā likuma 30. panta pirmajā un otrajā daļā minētajiem pārkāpumiem veic Valsts vides dienests;

2) par šā likuma 30. panta trešajā daļā minēto pārkāpumu veic Vides aizsardzības un reģionālās attīstības ministrija.

**32. pants. Uzraudzība un likuma izpildes kontrole**

(1) Šajā likumā noteikto prasību izpildi savas kompetences ietvaros uzrauga Vides aizsardzības un reģionālās attīstības ministrija, Valsts vides dienests un Vides pārraudzības valsts birojs.

(2) Vides aizsardzības un reģionālās attīstības ministrija un Valsts vides dienests savas kompetences ietvaros uzrauga un kontrolē Regulā Nr. 2015/757 kuģošanas sabiedrībai noteikto prasību izpildi.

(3) Vides aizsardzības un reģionālās attīstības ministrija un Civilās aviācijas aģentūra savas kompetences ietvaros uzrauga un kontrolē šajā likumā un uz šā likuma pamata izdotajos Ministru kabineta noteikumos gaisa kuģu operatoriem noteikto prasību izpildi.

(4) Ja gaisa kuģa operators nepilda šajā likumā un citos normatīvajos aktos noteiktos pienākumus, Civilās aviācijas aģentūra var iesniegt Eiropas Komisijai lūgumu pieņemt lēmumu par attiecīgā gaisa kuģa operatora darbības aizliegumu. Ja Eiropas Komisija ir pieņēmusi lēmumus pēc Latvijas vai kādas citas Eiropas Savienības dalībvalsts lūguma, Civilās aviācijas aģentūra informē Eiropas Komisiju par visiem pasākumiem, kas veikti, lai izpildītu šādus lēmumus.

(5) Šajā likumā un uz šā likuma pamata izdotajos Ministru kabineta noteikumos par emisiju ziņojumu verificēšanu un vides verificētāju akreditāciju noteikto prasību izpildi kontrolē Latvijas Nacionālais akreditācijas birojs.

(6) Šajā likumā un uz šā likuma pamata izdotajos Ministru kabineta noteikumos attiecībā uz darbībām emisijas reģistrā izpildi kontrolē valsts administrators.

**V nodaļa**

**Klimata pārmaiņu samazināšanas politikas izveidotie mehānismi un informēšana par tiem**

**33. pants. Klimata pārmaiņu finanšu instruments**

(1) Klimata pārmaiņu finanšu instruments ir Latvijas Republikas valsts budžeta programma ar mērķi nodrošināt klimata pārmaiņu finanšu instrumenta finanšu izlietojuma uzraudzību.

(2) Vides aizsardzības un reģionālās attīstības ministrija ir klimata pārmaiņu finanšu instrumenta budžeta programmas izpildītāja.

(3) Klimata pārmaiņu finanšu instrumenta atlikumu izmanto atbilstoši likuma 34. panta septītajā daļā noteiktajam.

(4) Vides aizsardzības un reģionālās attīstības ministrija klimata pārmaiņu finanšu instrumenta budžeta programmas ietvaros veic šādas funkcijas:

1) piedalās īstenoto projektu uzraudzībā;

2) sagatavo un līdz kārtējā gada 1. jūnijam iesniedz Ministru kabinetam informatīvo ziņojumu par klimata pārmaiņu finanšu instrumenta darbību iepriekšējā gadā, tai skaitā par finanšu izlietojumu un par vides kvalitātes uzlabojumu, kas panākts, attiecīgos projektus īstenojot.

(5) Valsts sabiedrība ar ierobežotu atbildību “Vides investīciju fonds” (turpmāk – Vides investīciju fonds):

1) uzrauga projektu īstenošanu un līgumu par projektu īstenošanu izpildi;

2) pārbauda projektu īstenotāju iesniegtos pārskatus par projektu rezultātu monitoringu un iesniedz apkopoto informāciju Vides aizsardzības un reģionālās attīstības ministrijai.

(6) Izpildot šajā likumā noteiktos uzdevumus, Vides investīciju fonds atrodas Vides aizsardzības un reģionālās attīstības ministrijas funkcionālā pakļautībā.

(7) Informācija par projektu īstenošanu, finanšu izlietojumu un panākto vides kvalitātes uzlabojumu ir publiski pieejama.

**34. pants. Emisijas kvotu izsolīšanas instruments**

(1) Latvijas valsts izsola vispārējās emisijas kvotas, kas nav piešķiramas iekārtu operatoriem bez maksas un, kas nav ieskaitītas tirgus stabilitātes rezervē, un valstij iedalītās emisijas kvotas.

(2) Finanšu līdzekļus, kas iegūti, izsolot šā panta pirmajā daļā minētās emisijas kvotas (turpmāk – izsoļu ieņēmumi), ieskaita Valsts kasē atvērtajā valsts pamatbudžeta ieņēmumu kontā atbilstoši valsts budžeta ieņēmumu klasifikācijai.

(3) Emisijas kvotu izsolīšanas instruments ir valsts budžeta programma ar mērķi mazināt klimata pārmaiņas un nodrošināt pielāgošanos klimata pārmaiņām.

(4) Vides aizsardzības un reģionālās attīstības ministrija ir emisijas kvotu izsolīšanas instrumenta budžeta programmas izpildītāja.

(5) Valsts pamatbudžetā kārtējam gadam un ilgtermiņa saistībās turpmākajiem gadiem finansējumu šā panta piektajā daļā minētajai budžeta programmai paredz kā dotāciju no vispārējiem ieņēmumiem atsevišķā Vides aizsardzības un reģionālās attīstības ministrijas budžeta programmā (apakšprogrammā) atbilstoši iepriekšējos gados iegūto un neizlietoto finanšu līdzekļu apmēram.

(6) Šā panta piektajā daļā minētās valsts budžeta programmas (apakšprogrammas) finansējums sastāv no valsts budžeta ieņēmumiem, kas rodas no:

1) izsoļu ieņēmumiem, kā arī emisijas kvotu realizēšanas sekundārajā tirgū;

2) gada emisijas sadales vienību pārdošanas;

3) zemes izmantošanas, zemes izmantošanas maiņas un mežsaimniecības sektora saistību izpildes vienību realizēšanas;

4) starptautiskās emisijas vienību tirdzniecības iegūto līdzekļu atlikuma;

5) ieņēmumiem no Parīzes nolīguma 6. pantā minēto starptautiski pārskaitīto mazinājumu realizācijas.

(7) Emisijas kvotu izsolīšanas instrumenta finansējumu izmanto, lai mazinātu klimata pārmaiņas un nodrošinātu pielāgošanos klimata pārmaiņām, tajā skaitā šādiem mērķiem:

1) siltumnīcefekta gāzu emisijas samazināšanai vai ierobežošanai, arī tādu projektu un finanšu instrumentu finansēšanai, kuru mērķis ir:

a) paaugstināt ēku, tehnoloģisko iekārtu un siltumapgādes sistēmu energoefektivitāti, tajā skaitā finanšu atbalsta sniegšanai, lai risinātu sociālos jautājumus mājsaimniecībās ar zemiem un vidējiem ienākumiem;

b) īstenot veicinošus pasākumus, lai pārietu uz zemu siltumnīcefekta gāzu emisiju un sabiedrisko transportlīdzekļu izmatošanu;

c) paplašināt atjaunojamo energoresursu izmantošanu, kā arī citu tehnoloģiju attīstību, kuras veicina pāreju uz drošu un ilgtspējīgu oglekļa mazietilpīgu ekonomiku un klimatneitralitāti.

d) veicināt pielāgošanos klimata pārmaiņām, tai skaitā tādu projektu finansēšana, kuros plānota pilotpasākumu īstenošana ekstremālo laikapstākļu negatīvās ietekmes mazināšanai un novēršanai;

e) veicināt oglekļa dioksīda piesaisti mežsaimniecībā;

f) oglekļa dioksīda uztveršana un ģeoloģiskā uzglabāšana videi drošā veidā;

2) siltumnīcefekta gāzu emisijas samazināšanas vai ierobežošanas iespēju, kā arī iespēju pielāgoties klimata pārmaiņām palielināšanai, arī tādu projektu un finanšu instrumentu finansēšanai, kuru mērķis ir:

a) izstrādāt vides tehnoloģijas, kas nodrošina energoefektivitātes paaugstināšanu, atjaunojamo energoresursu izmantošanu, siltumnīcefekta gāzu emisijas samazināšanu tehnoloģiskajos procesos vai pielāgošanos klimata pārmaiņām;

b) energoefektivitātes un tīro tehnoloģiju pētniecības un attīstības finansēšana nozarēs, uz kurām attiecas Emisiju kvotu tirdzniecības sistēma;

c) īstenot klimata politikas pasākumus, kas vērsti uz siltumnīcefekta gāzu emisijas samazināšanu un pielāgošanos klimata pārmaiņām, kā arī sagatavot integrēšanai dažādās nozarēs nepieciešamos pētījumu, plānošanas un tehniskos dokumentus,

d) īstenot izglītojošus pasākumus, kuru rezultātā uzlabojas sabiedrības izpratne un zināšanas par klimata pārmaiņām un pasākumiem, kas veicami, lai tās mazinātu un nodrošinātu pielāgošanos klimata pārmaiņām, un kuri veicina patērētāju paradumu maiņu, kā arī sekmē oglekļa mazietilpīgas ekonomikas attīstību Latvijā;

e) darbaspēka pārkvalificēšanas un pārorientēšanas veicināšana ciešā sadarbībā ar sociālajiem partneriem, lai veicinātu taisnīgu pāreju uz oglekļa mazietilpīgu ekonomiku un virzību uz klimatneitralitāti.

3) Eiropas Savienības Emisijas kvotu tirdzniecības sistēmaspārvaldības administratīvo izdevumu segšana;

4) klimata pasākumu finansēšana attīstības valstīs, kuras ratificējušas Parīzes nolīgumu, tajā skaitā tehnoloģiju pārnese un veicinoši pasākumi, lai pielāgotos klimata pārmaiņu nelabvēlīgajai ietekmei šajās valstīs;

5) iemaksas ar klimatu saistītos starptautiskos fondos un iniciatīvās, tostarp iemaksas Klimata pārmaiņu mazināšanas fondā, Austrumeiropas Energoefektivitātes un vides partnerības fondā, Pasaules energoefektivitātes un atjaunojamās enerģijas fondā un Pielāgošanas fondā, kā arī dalībai Eiropas Energotehnoloģiju stratēģiskā plāna un Eiropas Tehnoloģiju platformu iniciatīvās;

6) Konvencijas un tās Kioto protokola, Parīzes nolīguma saistību, kā arī citu starptautisko saistību izpildei siltumnīcefekta gāzu emisiju samazināšanas jomā.

(8) Emisijas kvotu izsolīšanas instrumenta finansējumu šā panta septītās daļas 1. un 2. punktā minētajiem mērķiem izlieto organizējot atklātos projektu iesniegumu konkursus.

(9) Vides aizsardzības un reģionālās attīstības ministrija emisijas kvotu izsolīšanas instrumenta budžeta programmas ietvaros veic šādas funkcijas:

1) izstrādā konkursa nolikumus;

2) nodrošina maksājuma funkcijas veikšanu finansējuma saņēmējiem;

3) sagatavo un līdz kārtējā gada 1. aprīlim iesniedz Ministru kabinetam informatīvo ziņojumu par emisijas kvotu izsolīšanas instrumenta finansējuma izmantošanu iepriekšējā gadā, tai skaitā informāciju par finansētajiem pasākumiem, par panākto siltumnīcefekta gāzu emisijas samazinājumu, par to, kādi sasniegumi gūti, nodrošinot pielāgošanos klimata pārmaiņām, kā arī par nodrošināto vides kvalitātes uzlabojumu kopumā.

(10) Vides investīciju fonds:

1) veic projektu iesniegumu pieņemšanu, vērtēšanu un lēmuma pieņemšanu par finanšu instrumenta finansējuma piešķiršanu;

2) līgumu par projekta īstenošanu sagatavošanu, noslēgšanu, grozīšanu un izbeigšanu;

3) projektu pārskatu pārbaudi un projektu īstenošanas uzraudzību, tajā skaitā projektiem izmaksāto finanšu instrumenta līdzekļu, kas atzīti par neattiecināmiem atgūšanu, kā arī monitoringa uzraudzību.

(11) Attiecībā uz šā panta desmitajā daļā minēto uzdevumu izpildi Vides investīciju fonds ir atbildīgās iestādes pārraudzībā.

(12) Ministru kabinets:

1) nosaka kārtību, kādā nodrošināma Latvijai piešķirto siltumnīcefekta gāzu emisijas kvotu izsolīšana;

2) izdod šā panta astotajā daļā minēto atklāto projektu iesniegumu konkursu nolikumus, kuros nosaka projektu iesniegumu vērtēšanas kritērijus, projektu iesniegumu iesniegšanas, izskatīšanas, apstiprināšanas un finansējuma piešķiršanas kārtību, kā arī projektu īstenošanas, pārskatu iesniegšanas un pārbaudes kārtību;

3) pieņem lēmumu par ieguldījumiem saistībā ar šā panta septītās daļas ceturtajā un piektajā punktā minētajiem mērķiem.

**35. pants. Klimata aktivitāšu finansēto instrumentu konsultatīvā padome**

(1) Klimata aktivitāšu finansēto instrumentu konsultatīvās padomes (turpmāk – konsultatīvā padome) darbības mērķis ir informēt par klimata pārmaiņu finanšu instrumenta īstenoto projektu uzraudzību un sekmēt emisijas kvotu izsolīšanas instrumenta līdzekļu izlietojuma caurredzamību un atbilstību šā likuma 34. panta septītajā daļā minētajiem mērķiem, kā arī iesaistīt sabiedrības pārstāvjus šo instrumentu vadības un īstenošanas uzraudzībā.

(2) Lai uzlabotu emisijas kvotu izsolīšanas instrumenta ieviešanas efektivitāti, konsultatīvā padome izskata tā kārtējā gada finanšu un darba plānu un sniedz priekšlikumus Vides aizsardzības un reģionālās attīstības ministrijai.

(3) Konsultatīvā padome pēc savas vai Vides aizsardzības un reģionālās attīstības ministrijas iniciatīvas izskata arī citus jautājumus, kas saistīti ar klimata pārmaiņu finanšu instrumenta un emisijas kvotu izsolīšanas instrumenta vadību un īstenošanu.

(4) Konsultatīvās padomes priekšsēdētājs ir vides aizsardzības un reģionālās attīstības ministrs vai vides aizsardzības un reģionālās attīstības ministra iecelts pārstāvis. Konsultatīvajā padomē iekļauj:

1) pa vienam pārstāvim no Vides aizsardzības un reģionālās attīstības ministrijas, Ekonomikas ministrijas, Zemkopības ministrijas un Satiksmes ministrijas;

2) divus Vides konsultatīvās padomes deleģētus tādu biedrību vai nodibinājumu pārstāvjus, kuru mērķis saskaņā ar statūtiem ir saistīts ar klimata pārmaiņu mazināšanu vai pielāgošanos tām.

(5) Konsultatīvās padomes locekļi par dalību šīs padomes darbā atalgojumu nesaņem.

(6) Konsultatīvās padomes personālsastāvu apstiprina Vides aizsardzības un reģionālās attīstības ministrs. Konsultatīvās padomes sekretariāta funkcijas nodrošina Vides aizsardzības un reģionālās attīstības ministrija.

(7) Ministru kabinets apstiprina konsultatīvās padomes nolikumu.

**36. pants. Modernizācijas fonds[[1]](#footnote-2)**

(1) Laikposmā no 2021. līdz 2030. gada 31. decembrim Vides aizsardzības un reģionālās attīstības ministrija katru gadu, iesniedz Eiropas Investīciju bankā un Modernizācijas fonda ietvaros izveidotajā Investīciju komitejā investīciju priekšlikumus atbilstoši šā panta sestajā daļā minētajai Modernizācijas fonda daudzgadu darbības programmai un šā panta devītajā daļā minētajiem atklātajiem projektu iesniegumu konkursiem, lai saņemtu Latvijai pieejamo un Eiropas Investīciju bankas turējumā esošo Modernizācijas fonda finansējumu.

(2) Modernizācijas fonda finansējumu ieskaita Valsts kases atvērtajā valsts pamatbudžeta ieņēmumu kontā atbilstoši valsts budžeta ieņēmumu klasifikācijai pēc Eiropas Komisijas lēmuma par finansējuma izmaksu pieņemšanas saskaņā ar šā panta pirmajā daļā iesniegtajiem un apstiprinātajiem Latvijas investīciju priekšlikumiem.

(3) Valsts pamatbudžetā kārtējam gadam un ilgtermiņa saistībās turpmākajiem gadiem finansējumu šā panta septītajā daļā minētajiem izmantošanas virzieniem paredz kā dotāciju no vispārējiem ieņēmumiem atsevišķā Vides aizsardzības un reģionālās attīstības ministrijas budžeta programmā (apakšprogrammā).

(4) Šā panta trešajā daļā minētās programmas (apakšprogrammas) izpildītāja ir Vides aizsardzības un reģionālās attīstības ministrija.

(5) Ministru kabinets noteic par Modernizācijas fonda finansējumu investēšanas funkciju atbildīgo iestādi Latvijā, un Vides aizsardzības un reģionālās attīstības ministrija noslēdz vienošanos ar to par investēšanas funkciju izpildi.

(6) Vides aizsardzības un reģionālās attīstības ministrija kopā ar Ekonomikas ministriju izstrādā un Ministru kabinets apstiprina noteikumus, kuros atrunāta Modernizācijas fonda īstenošanas kārtība nacionālā līmenī un daudzgadu programmas darbība.

(7) Lai sniegtu papildu ieguldījumu Latvijas virzībai uz klimatneitralitāti, Modernizācijas fonda finansējumu izmanto pasākumu īstenošanai siltumnīcefekta gāzu emisiju samazināšanai, atbalstot investīcijas:

1) elektroenerģijas ražošanā un izmantošanā no atjaunojamiem energoresursiem;

2) energoefektivitātes uzlabošanā (izņemot energoefektivitātes uzlabošanas pasākumus, kas saistīti ar enerģijas ražošanu no cietajiem fosilajiem energoresursiem), tai skaitā transporta, ēku, lauksaimniecības un atkritumu apsaimniekošanas nozarēs;

3) enerģijas uzglabāšanā, tajā skaitā elektroenerģijas uzkrātuvju iegādē un uzstādīšanā;

4) centralizētajā siltumapgādes sistēmas izmantoto cauruļvadu, kā arī elektroenerģijas sadales un pārvades tīklu modernizēšanā, tajā skaitā viedo risinājumu ieviešanai;

5) starpsavienojumu palielināšanai starp Eiropas Savienības dalībvalstīm;

6) pasākumiem saistībā ar darba ņēmēju pārcelšanu, pārkvalificēšanu un kvalifikācijas celšanu, izglītību, darba meklēšanas iniciatīvām un jaunuzņēmumiem taisnīgas pārkārtošanās uz klimatneitrālu ekonomiku ietvaros.

(8) Modernizācijas fonda finansējumu nepiešķir sadedzināšanas iekārtām, kurās izmanto cietos fosilos energoresursus.

(9) Modernizācijas fonda finansējuma izmantošanu nodrošina, organizējot atklātos projektu iesniegumu konkursus. Ministru kabinets izdod atklāto projektu iesniegumu konkursu nolikumus, kuros nosaka projektu iesniegumu vērtēšanas kritērijus, projektu iesniegumu iesniegšanas, izskatīšanas, apstiprināšanas un finansējuma piešķiršanas kārtību, kā arī projektu īstenošanas, pārskatu iesniegšanas un pārbaudes kārtību.

(10) Vides aizsardzības un reģionālās attīstības ministrija sagatavo un līdz katra gada 30. novembrim iesniedz Eiropas Investīciju bankā un Investīciju komitejā apskatu par Latvijas nākamajos divos kalendārajos gados plānotajiem investīciju priekšlikumiem, kā arī atjauninātu informāciju par veiktajām investīcijām iepriekšējā gadā.

(11) Vides aizsardzības un reģionālās attīstības ministrija sadarbībā ar Ekonomikas ministriju un atbilstoši šā pantā piektajā daļā noteiktajai Modernizācijas fonda līdzekļu investēšanas funkciju atbildīgajai iestādei sagatavo un katru gadu līdz 31. martam iesniedz Ministru kabinetam informatīvo ziņojumu par Modernizācijas fonda finansējuma izlietojumu iepriekšējā gadā, tai skaitā informāciju par finansētajiem pasākumiem un par panākto siltumnīcefekta gāzu emisijas samazinājumu.

(12) Vides aizsardzības un reģionālās attīstības ministrija sagatavo un līdz katra gada 30. aprīlim iesniedz Eiropas Komisijā ikgadējo ziņojumu par Modernizācijas fonda darbību iepriekšējā gadā, klāt pievienojot dokumentārus pierādījumus par investīciju finansēšanu no Modernizācijas fonda iepriekšējā gadā, kā arī finanšu pārskatu par katru investīciju vai – shēmas gadījumā – finanšu pārskats, kurā sniegti apkopoti dati par shēmas izdevumiem iepriekšējā gadā.

**37. pants. Starptautiskā emisijas vienību tirdzniecība**

(1) Kioto vienības, kas atrodas Kioto vienību reģistrā atvērtajā Latvijas Republikas valsts kontā, kā arī piesaistes vienības ir valsts īpašums, un tā tiesiskais valdītājs ir Vides aizsardzības un reģionālās attīstības ministrija.

(2) Latvijas Republika var pārdot tās Kioto vienības, kuras nav vai potenciāli netiks izmantotas, lai nodrošinātu Latvijas Republikas siltumnīcefekta gāzu emisiju samazināšanas saistību izpildi.

(3) Pēc Vides aizsardzības un reģionālās attīstības ministrijas ierosinājuma Ministru kabinets pieņem lēmumu par rīcību ar valstij piederošajām Kioto vienībām.

(4) Vides aizsardzības un reģionālās attīstības ministrija nodrošina darījuma noslēgšanas procesu un sagatavo līguma projektu par Kioto vienību tirdzniecību.

(5) Līgumu par Kioto vienību tirdzniecību apstiprina Ministru kabinets, bet paraksta vides aizsardzības un reģionālās attīstības ministrs.

(6) Līdzekļi, kas iegūti, pārdodot valstij piederošās Kioto vienības, tiek ieskaitīti Valsts kasē atvērtajā valsts budžeta ieņēmumu kontā atbilstoši valsts budžeta ieņēmumu klasifikācijai un izlieto atbilstoši šā likuma 34. panta septītajā daļā minētajiem mērķiem Emisijas kvotu izsolīšanas instrumenta ietvaros.

**38. pants. Brīvprātīgās sistēmas siltumnīcefekta gāzu emisiju samazināšanai un CO2 piesaistei**

Ministru kabinets nosaka kārtību, prasības, saturu, termiņus, monitoringa nosacījumus un izpildes pārraudzību, kādā izveido brīvprātīgas sistēmas siltumnīcefekta gāzu emisiju samazināšanai un CO2 piesaistei.

**39. pants. Ziņošana Saeimai par klimata pārmaiņu politiku**

(1) Vides aizsardzības un reģionālās attīstības ministrs katru gadu līdz 28. februārī iesniedz Saeimai ar Ministru kabinetu saskaņotu ikgadējo ziņojumu par paveikto un iecerēto darbību valsts klimata pārmaiņu politikas jomā.

(2) Ja nav priekšlikuma vai prasības par Saeimas ārkārtas sesijas vai ārkārtas sēdes sasaukšanu, Prezidijs ikgadējo vides aizsardzības un reģionālās attīstības ministra ziņojumu iekļauj izskatīšanai tuvākajā Saeimas kārtējā sēdē.

**40. pants. Klimata finansējums izsekojamība**

Ministru kabinets nosaka kārtību un prasības, kādā nodrošināma klimata finansējuma izsekojamība valsts budžeta ietvaros.

**VI nodaļa**

**Oglekļa dioksīda uztveršana, transportēšana, uzglabāšana un izmantošana**

**41. pants. Oglekļa dioksīda plūsmas uztveršana un transportēšana**

Ministru kabinets nosaka kārtību, kādā nodrošināma oglekļa dioksīda plūsmas uztveršana un transportēšana pa cauruļvadiem uz uzglabāšanas vietām, kā arī oglekļa dioksīda plūsmas tīrības kritērijus.

**42. pants. Oglekļa dioksīda uzglabāšana**

(1) Latvijas teritorijā, tās ekskluzīvajā ekonomiskajā zonā un kontinentālajā šelfā ir aizliegta oglekļa dioksīda uzglabāšana ģeoloģiskās struktūrās, kā arī vertikālajā ūdens slānī.

(2) Ministru kabinets nosaka kārtību, kādā nodrošināma oglekļa dioksīda uzglabāšana gadījumos, kas nav minēti šā panta pirmajā daļā.

**43. pants. Oglekļa dioksīda izmantošana**

Ministru kabinets nosaka kārtību, kādā nodrošināma oglekļa dioksīda izmantošana.

**VII nodaļa**

**Starptautisku oglekļa dioksīda emisiju monitorings**

**44. pants. Jūras transporta oglekļa dioksīda emisiju monitorings**

(1) Kuģošanas sabiedrība šā likuma izpratnē ir Eiropas Parlamenta un Padomes 2015. gada 29. aprīļa regulas (ES) 2015/757 par jūras transporta oglekļa dioksīda emisiju monitoringu, ziņošanu un verifikāciju un ar ko groza direktīvu 2009/16/EK (turpmāk – Regula Nr. 2015/757) 3. panta "d" punktā minētais uzņēmums.

(2) Kuģošanas sabiedrība katru gadu veic oglekļa dioksīda emisiju monitoringu un sniedz informāciju Regulas Nr. 2015/757 4., 5., 6., 7., 8., 9., 10., 11. un 12. pantā un šajā pantā noteiktajā kārtībā Eiropas Komisijai un Valsts vides dienestam.

(3) Kuģošanas sabiedrība par kuģi, kura karoga valsts ir Latvija, katru gadu sagatavo un līdz 30. aprīlim Regulā Nr. 2015/757 noteiktajā formātā un kārtībā iesniedz Eiropas Komisijai un Valsts vides dienestam pārbaudītu ziņojumu par oglekļa dioksīda emisijām.

(4) Ministru kabinets nosaka kārtību, kādā tiek sagatavots, pārbaudīts un iesniegts ziņojums par oglekļa dioksīda emisijām, kādā tiek akreditēts pārbaudes veicējs, kā arī notiek informācijas aprite.

**45. pants. Starptautiskās** **Civilās aviācijas organizācijas globālā tirgus pasākuma īstenošana**

(1) Gaisa kuģu operatori, kas atbilst Regulas Nr. 2019/1603 1. panta nosacījumiem, katru gadu līdz 15. martam atbilstoši Regulas Nr. 2019/1603 prasībām veic monitoringu, verifikāciju un ziņo par emisijām, kas rodas Regulas Nr. 2019/1603 2. pantā noteiktajos lidojumos.

(2) Gaisa kuģu operatori verificē un ziņo par emisijām, kas rodas to lidojumos starp lidlaukiem, kuri atrodas divās dažādās trešās valstīs.

(3) Ministru kabinets nosaka kārtību, kādā nodrošināma darbība starptautiskās aviācijas oglekļa dioksīda kompensēšanas un samazināšanas shēmā.

**Pārejas noteikumi**

1. Siltumnīcefekta gāzu emisijas atļauja, kas operatoram izsniegta laika periodam no 2021. gada līdz 2030. gadam, pamatojoties uz likumu “Par piesārņojumu” un pirms šī likuma spēkā stāšanās brīža ir uzskatāma par spēkā esošu. Šādu atļauju uzskata par izdotu saskaņā ar šo likumu.

2. Ministru kabinets sešu mēnešu laikā pēc šī likuma spēkā stāšanās izdod šā likuma 6. panta ceturtajā daļā, 7. panta ceturtajā daļā, 10. panta otrajā daļā, 14. panta piektajā daļā, 15. pantā, 17. panta desmitajā daļā, 18. panta piektajā daļā, 21. panta septītajā daļā, 22. panta piektajā daļā, 34. panta divpadsmitajā daļā, 35. panta septītajā daļā, 38. pantā, 39. pantā, 41. pantā, 42. panta otrajā daļā, 43. pantā, 44. panta ceturtajā daļā un 45. panta trešajā daļā minētos noteikumos. Līdz minēto noteikumu spēkā stāšanās dienai, ir piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2011. gada 11. oktobra noteikumi Nr. 780 “Oglekļa dioksīda plūsmas transportēšanas kārtība”;

2) Ministru kabineta 2012. gada 13. novembra noteikumi Nr. 769 “Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā;

3) Ministru kabineta 2013. gada 26. februāra noteikumi Nr. 112 “Emisijas kvotu piešķiršanas kārtība stacionāro tehnoloģisko iekārtu operatoriem”;

4) Ministru kabineta 2013. gada 9. jūlija noteikumi Nr. 366 “Noteikumi par aviācijas darbību dalību Eiropas Savienības emisijas kvotu tirdzniecības sistēmā”;

5) Ministru kabineta 2014. gada 20. maija noteikumi Nr. 250 “Noteikumi par darbībām emisijas reģistrā”;

6) Ministru kabineta 2012. gada 25. septembra noteikumi Nr. 657 “Latvijai piešķirto emisijas kvotu izsolīšanas kārtība”;

7) Ministru kabineta 2013. gada 3. septembra noteikumi Nr. 752 “Valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” maksas pakalpojumu cenrādis”;

8) Ministru kabineta 2018. gada 17. jūlija noteikumi Nr. 430 “Kārtība, kādā sagatavo, pārbauda un iesniedz ziņojumu par jūras transporta oglekļa dioksīda emisijām”.

3. Eiropas Parlamenta un Padomes 2017. gada 13. decembra regulas Nr. 2017/2392 ar ko groza Direktīvu 2003/87/EK, lai saglabātu pašreizējos darbības jomas ierobežojumus attiecībā uz aviācijas darbībām un sagatavotos globāla tirgus pasākuma īstenošanai no 2021. gada 1. panta 6.b punktā minētajā periodā - no 2013.gada 1.janvāra līdz 2023.gada 31.decembrim - gaisa kuģa operatoram šā likuma 14. pantā un 17. panta ceturtajā daļā noteiktie pienākumi netiek piemēroti attiecībā uz lidojumiem, kas tiek uzsākti:

1) Latvijas teritorijā esošā lidlaukā un tiek pabeigti lidlaukā, kurš atrodas valstī ārpus Eiropas Ekonomikas zonas;

2) lidlaukā, kurš atrodas valstī ārpus Eiropas Ekonomikas zonas, un tiek pabeigti Latvijas teritorijā esošā lidlaukā;

3) Latvijas teritorijā esošā lidlaukā un pabeigti lidlaukā, kurš atrodas tālākajā reģionā Līguma par Eiropas Savienības darbību 349. panta nozīmē;

4) lidlaukā, kurš atrodas tālākajā reģionā Līguma par Eiropas Savienības darbību 349. panta nozīmē, un tiek pabeigti Latvijas teritorijā esošā lidlaukā;

5) lidlaukā, kurš atrodas valstī ārpus Eiropas Ekonomikas zonas, un tiek pabeigti lidlaukā, kurš atrodas valstī ārpus Eiropas Ekonomikas zonas;

6) lidlaukā, kurš atrodas tālākajā reģionā Līguma par Eiropas Savienības darbību 349. panta nozīmē, un tiek pabeigti lidlaukā, kurš atrodas citā tālākajā reģionā Līguma par Eiropas Savienības darbību 349. panta nozīmē.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2003. gada 26. maija direktīvas Nr. 2003/35/EK, ar ko paredz sabiedrības līdzdalību ar vidi saistītu plānu un programmu izstrādē un attiecībā uz sabiedrības līdzdalību un iespēju griezties tiesu iestādēs un groza Padomes direktīvas 85/337/EEK un 96/61/EK;

2) Eiropas Parlamenta un Padomes 2003. gada 13. oktobra direktīvas Nr. 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes direktīvu 96/61/EK;

3) Eiropas Parlamenta un Padomes 2004. gada 27 .oktobra direktīvas Nr. 2004/101/EK, ar ko groza direktīvu 2003/87/EK, ar kuru izveido siltumnīcefekta gāzu emisijas kvotu tirdzniecības sistēmu Kopienā, ņemot vērā Kioto protokola projekta mehānismus;

4) Eiropas Parlamenta un Padomes 2008. gada 19. novembra direktīvas Nr. 2008/101/EK, ar ko groza Padomes direktīvu 2003/87/EK, lai aviācijas darbības iekļautu Kopienas siltumnīcas efektu izraisošo gāzu emisijas kvotu tirdzniecības sistēmā;

5) Eiropas Parlamenta un Padomes 2009. gada 23. aprīļa direktīvas Nr. 2009/29/EK, ar ko direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu (dokuments attiecas uz EEZ);

6) Eiropas Parlamenta un Padomes 2009. gada 23. aprīļa direktīvas Nr. 2009/31/EK par oglekļa dioksīda ģeoloģisko uzglabāšanu un grozījumiem Padomes direktīvā 85/337/EEK, Eiropas Parlamenta un Padomes direktīvās 2000/60/EK, 2001/80/EK, 2004/35/EK, 2006/12/EK, 2008/1/EK un regulā (EK) Nr. 1013/2006. (Dokuments attiecas uz EEZ.);

7) Eiropas Parlamenta un Padomes 2018 .gada 14 .marta direktīvas Nr. 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (Dokuments attiecas uz EEZ).

Likums stājas spēkā 202X. gada X. [mēnesī].

Vides aizsardzības un reģionālās attīstības ministrs A. T. Plešs

Vīza:

Valsts sekretārs Edvīns Balševics

L. Leimane, 67026528

[Liza.Leimane@varam.gov.lv](mailto:Liza.Leimane@varam.gov.lv)

E. Baltroka, 67026594

[Elina.Baltroka@varam.gov.lv](mailto:Elina.Baltroka@varam.gov.lv)

R.Kass,

Raimonds.Kass@varam.gov.lv

1. Redakcija mainīsies atkarībā no grozījumiem likumā par Piesārņojumu saistībā ar Modernizācijas fondu gala redakcijas [↑](#footnote-ref-2)